আনন্দপুরের নোনাডাঙা এলাকায় ভয়াবহ আগুন

কলকাতা: ফের শীতের শহরে বি্ধ্বংসী আগুন (Fire)। আনন্দপুরের নোনাডাঙা (Fire Anandapur Nonadanga) এলাকায় ভয়াবহ আগুন। বুধবার সন্ধে ৬.৩০ নাগাদ আগুনের লেলিহান শিখা দেখতে পায় স্থানীয়রা। খবর পেয়ে ঘটনাস্থলে দমকলের ৬টা ইঞ্জিন। আগুনের ভয়াবহতা এতটাই যে দূর থেকে লেলিহান শিখা দেখা যাচ্ছে। কালো ধোঁয়ায় ঢেকেছে গোটা এলাকা। পাশেই রয়েছে নোনাডাঙা বস্তি। সেই বস্তি অবধি আগুন পৌঁছেছে কিনা তা এখনও স্পষ্ট নয়। তবে বেশ কয়েকটি ঘর পুড়ে ভস্মীভূত হয়ে গিয়েছে বলে জানা গিয়েছে। আগুন নেভানোর কাজ শুরু হয়েছে। কীভাবে এই আগুন লাগল তা এখনও জানা যায়নি।

বুধবার সন্ধ্যা ৬টা ২০ মিনিট। নোনাডাঙার বসতিতে দাউদাউ করে আগুন (Kolkata Fire) জ্বলতে দেখা যায়। কালো ধোঁয়ায় ঢেকে যায় গোটা এলাকা। একের পর এক ঝুপড়ি চলে যায় আগুনের গ্রাসে। কীভাবে ওই বসতিতে আগুন লাগল, তা এখনও স্পষ্ট নয়। প্রাথমিকভাবে মনে করা হচ্ছে শর্ট সার্কিট থেকে আগুন লেগেছে। স্থানীয়দের কারও কারও দাবি, অগ্নিকাণ্ডের মাঝে বেশ কয়েকটি সিলিন্ডার বিস্ফোরণ হয়। তার ফলে আগুনের তীব্রতা বাড়ে। অগ্নিকাণ্ডের ফলে ঝুপড়ি থেকে ঘরছাড়া বহু।